Genevieve Artadi

Genevieve Artadi (sündinud 1. juulil 1982 Los Angeleses) on USA laulja, laulukirjutaja ja produtsent. Ta on eelkõige tuntud "jazz-funk"i ansambli Knower kaasasutajana koos Louis Cole'iga. Ta oli ka 1998. aastal loodud elektropopbändi Pollyn laulja. Lisaks on ta muusikat salvestanud ja esinenud koos Jacob Collieri, Snarky Puppy ja Thundercatiga. 
Elulugu.
Genevieve Artadi vanemad olid Filipiinidelt USA-sse sisse rännanud muusikud, kes käisid Artadi lapsepõlves sageli rokkbändidega ringreisidel. Seetõttu oli Artadil mõneti ebastabiilne lapsepõlv, sest pere kolis iga kahe-kolme aasta tagant.
Õpilasena käis Artadi klassikalise klaveri ja polüneesia tantsu tundides. Tema esimene kokkupuude džässiga toimus seitsmendas klassis, kui kuulas Natalie Cole'i 1991. aasta albumit "Unforgettable... with Love". Ta õppis California osariigi ülikoolis Northridge'is, kus omandas kraadi džässmuusika alal, enne kui jätkas õpinguid California osariigi ülikoolis Long Beachis.
Karjäär.
Artadi astus esimest korda laulja, basskitarristi ja klahvimängijana üles 1998. aastal Los Angeleses asutatud ja 2003. aastal oma esimese EP välja andnud "indie"-elektropopi trio Pollyn koosseisus Tema peamised mõjud bändile olid Portishead ja Massive Attack.
2009. aastal tutvus Artadi saksofonist Robby Marshalli kaudu multiinstrumentalist Louis Cole'iga. Artadi ja Cole hakkasid peagi koos muusikat tegema, moodustades jazz-funk duo Knower. Nad hakkasid veebis avaldama poplaulude kavereid, enne kui nad 2010. aasta oktoobris avaldasid duona oma esimese originaalmuusika albumi "Louis Cole ja Genevieve Artadi". 2016. aastal esinesid Artadi ja Cole Snarky Puppy "live"-albumil "Family Dinner – Volume 2", millel on Knoweriga kaks lugu. Artadi osales ka Cole´i albumil "Time" laulus "When You're Ugly". 
2015. aastal andis Artadi ise välja oma debüütsooloalbumi "Genevieve Lalala", mille ta produtseeris täielikult ise. Tema 2020. aastal avaldatud teise sooloalbumi "Dizzy Strange Summer" plaanis ta algul ise välja anda, kuid Louis Cole viis albumi Brainfeederile, kes allkirjastas kohe Artadiga lepingu ja andis juba samal aastal albumi plaadifirma all välja. Album, mille loos "Edge of the Cliff" osaleb ka Cole, salvestati enamasti 2016. ja 2017. aastal ning sellel on džässi, popi ja trip-hopi elemente.
2021. aastal oli Artadi HBO sarja "Insecure" viienda hooaja heliribal looga "Satellite" koos Cole'i ja Thundercatiga.
2023. aasta märtsis andis Artadi välja sooloalbumi "Forever Forever", mis on tema teine Brainfeederi väljalase. Album salvestati El Desierto stuudios Mehhikos ning seal teevad kaasa Cole, kitarrist Pedro Martins, klahvpillimängija ja vokalist Chiquita Magic ning pianist Chris Fishman. Artadi sõnul oli albumi teemaks on armastus, mis oli osaliselt inspireeritud tema toonasest suhtest Martinsiga. Pooled albumi lugudest on algselt kirjutatud bigbändi jaoks, järgnedes Artadi koostööle Rootsi Norrbotten Big Bandiga.Paul Simpson AllMusicust kiitis "Forever Foreverit" kui "kaleidoskoopilist, väga distsiplineeritud heli, mis on täidetud sõlmeliste arranžeeringute ja üksikasjalike soolodega, mis näivad alati lugudesse loomulikult ja loogiliselt sobivat". Ajakiri Pitchfork kandis albumi 2023. aasta "Great Records You May Have Missed" nimekirja, märkides selle "matemaatilisi täisbändi komme ja kõrgeimat psühhedeelset uimasust".
Seejärel on Artadi töötanud oma neljanda sooloalbumi kallal, mis tema sõnul "on inspireeritud anime-rokist".